Ole M. Nielsen (KRF), 1998-04-16:
Det er helt oplagt, at det midtjyske og nordvestjyske område har behov for at få løst sine trafikproblemer.
Og det paradoksale er jo, at i Midt- og Nordvestjylland er det ikke et egnsudviklingsprojekt at få lavet en vej.
Udviklingen er kommet, og nu mangler man trafikforbindelserne.
Og jeg synes, det er helt naturligt, at man har krav på at få dem.
Vi har ikke været med i forberedelserne med hensyn til at finde ud af, om denne linjeføring er den rigtige, og det vil vi selvfølgelig gerne være med til at kigge på, men det er den sandsynligvis.
Jeg kan derimod sige, at jeg ikke kan gå med til at stemme for forslaget, hvis der kun er tale om en tosporet motortrafikvej.
Det bringer mig til at tage den radikale ordførers bemærkninger om de nordjyske motorveje op, som jo er udtryk for nogle fordomme, som er fremherskende i landet og ikke til at være tjent med at høre på, når man bor i Nordjylland.
For motorvejene i Nordjylland er altså ikke helt så latterlige, som det lyder til, selv om jeg aldrig har ment, at vi skulle have haft dem. Jeg har aldrig stemt for de motorveje eller ment, at vi skulle have dem.
Jeg har ment, at vi skulle have to gode landeveje med en beliggenhed dér, hvor de nuværende hovedveje ligger, og i en udformning, som kan bringe noget trafik frem.
Og det kunne jo være, at det var den udformning, man også kunne bruge i det område her, altså noget, der er bedre end en motortrafikvej.
Ellers må vi hellere have en motortrafikvej, som er forberedt til og let kan udvides til en motorvej.
Men tilbage til det nordjyske, som ikke er på dagsordenen i dag, men nu har jeg ikke haft lejlighed til at sige det fra denne talerstol i et stykke tid: Som hr. Svend Heiselberg jo har jokket i et par gange i dag, er det jo fuldstændig tåbeligt at latterliggøre motorveje, som kun er to stumper, som man ikke kan bruge endnu, for de mangler jo enderne. Og med hensyn til at foretage en trafiktælling dér må det jo være et beskæftigelsesprojekt overhovedet at foretage en trafiktælling på et par stumper motorvej, som ikke er færdige, og hvor man skal køre en stor omvej for at bruge en bette stump af en motorvej, fordi der ikke findes mere af den.
Det andet er jo så, at belastningen på de nordjyske motorveje er meget variabel alt efter tidspunktet på døgnet, og hvornår på året det er.
Og at der er en så periodisk trafik, måler man jo ikke, når man foretager døgntællinger på en motorvej.
Endelig må det jo også have lidt at gøre med, at når man bor i et tætbefolket område som Nordsjælland, kan man jo sagtens være hånlig over, at vi har motorveje med en mindre trafikbelastning pr. døgn, end man har i Nordsjælland.
Men der må jo være forskel på, om man skal køre mellem 2 og 10 km på en vej i tæt trafik eller man skal køre 70 km på en vej i tæt trafik, for det sidste er en ulige større belastning.
Og det retfærdiggør altså, at man skal have motorveje med en mindre trafik i tyndere befolkede områder, hvor afstandene er store, end i tættere befolkede områder, hvor afstandene er mindre. Hele den lange snak kom af, at det ikke er til at være tjent med at høre på snakken om den nordjyske motorvej, og det har også noget med denne sag at gøre.
Man skal ikke lave flere tosporede motortrafikveje.
Og det er oven i købet så tosset, at de motortrafikveje, vi har i Danmark, har varierende hastighedsbegrænsninger
, så man ikke ved, om man må køre 80, 90 eller 100 km/t. Selvfølgelig kan man kigge på skiltene, men man skal jo også holde øje med trafikken.
Jeg mener altså, at man må kunne lave en bedre form for hovedlandeveje.
Denne meget simple form, som jo alligevel koster 75 pct. af det, en motorvej koster, kan vi ikke gå ind for.
Man må finde på noget bedre.